b"\n_START_ARTICLE_\nPla\xc3\xa7a de Montserrat Roig\n_START_SECTION_\nMonuments i edificis\n_START_PARAGRAPH_\nLa pla\xc3\xa7a va ser condicionada l'any 2006 i respecta les restes d'un antic safareig gr\xc3\xa0cies a dues cobertures de vidre sobre plataformes de material cer\xc3\xa0mic que permeten veure l'antiga estructura. A la mateixa zona hi havia la masia de can Bachs, enderrocada l'any 2002. Segons el metge i historiador colomenc Joan Vilaseca i Segal\xc3\xa9s, la masia datava de finals del segle XVI i, despr\xc3\xa9s del segle XVIII, va ser Casa de la Vila durant un temps.\n_START_SECTION_\nAntic safareig\n_START_PARAGRAPH_\nEl safareig era un edifici rectangular semi soterrat de 87,5 m\xc2\xb2 constru\xc3\xaft l'any 1868 per l'Ajuntament. S'han conservat la bassa central i el sistema de canalitzaci\xc3\xb3 d'aigua. Les entrades estaven situades a la fa\xc3\xa7ana nord-oest, mitjan\xc3\xa7ant una escala de sis graons, i sud-est, a trav\xc3\xa9s d'una porta. La bassa estava dividida en dues meitats: una per ensabonar la roba i una altra per esbandir-la. A m\xc3\xa9s, tenia una estructura de pedres inclinades per facilitar la postura a l'hora de rentar.  _NEWLINE_Entre els anys 2002 i 2003 la zona va ser reurbanitzada i es va procedir a excavar les restes de l'antic safareig. L'estructura original aprofitava l'aigua d'una petita riera que arribava fins a la mina de Regants i que donaria nom al carrer del Safareig. L'any 1879 es va cobrir amb una petita teulada que va ser reformada als anys 30 del segle XX per construir un teulat sostingut per bigues de fusta i rodejat per arcades de maons. L'espai era utilitzat principalment per ve\xc3\xafnes dels barris del Centre, Singuerl\xc3\xadn i Fondo per\xc3\xb2, despr\xc3\xa9s d'anys en des\xc3\xbas, l'obra va acabar per ser enderrocada el 1972."